آذربایجان ادبیاتینا، مدنیتینه اؤتهری نظر یئتیرسک چوخ تئز بیر زاماندا بیر نتیجهیه گله بیلهریک: مدنیتیمیزده، سیاستیمیزده، تفککوروموزده میللیلیک حددن آرتیق چوخدور. نه چاتیشمیر بیزده؟ آداخلیبازلیغا گلمیش مشدی عیباد کیمی بوتون علم، صنعت، سیاست نمایندهلریمیز دیققتله گوزگوده اؤز تورشوموش، حددن آرتیق میللی صیفتلرینه باخیر، گلدیکلری دهشتلی نتیجهنی کیمسهیه، حتتا اؤزلرینه بئله دئمکدن چیکنیرلر. بشریلیک ـ بیزده چاتیشمایان جهت بودور… هئچ کیم بونو اعتیراف ائتمک غئیرتینده دئییل. قیساسی، بونو اعتیراف ائتمهدیکجه بیز هامیمیز مشدی عیباد اولاراق قالاجاغیق.
منجه مدنیتیمیزی، سیاستیمیزی، قیسا دئسهک، هر بیریمیزی فولکآرت قهرمانینا، مشدی عیبادا چئویرن بو عامیلین آنا نووهسی آلت شعوروموزدا یاتیر. اونون آچیق شکیلده تفککوروموزه غالیب گلمهیی اوستاد شاعیر شهریارین حیدر بابایا سلام پوئماسی ایله باغلیدیر. سید جعفر پیشهوری سیاسیتده میللی قوروجولوق ایشلرینه باشلادیغی کیمی شهریار دا شعر صنعتینده میللی آذربایجان ادبیاتینی قوراراق اسکی فولکلوروموزو ایدئولوگییا سویهسینه قالدیرماق ایستهدی. و سون نتیجهده باکی ادبی محیطینه اؤز ایدئولوگییاسینی آشیلادی.
منجه آرتیق بو دؤورون سونو گلمیشدی. بیز صنعتده آرتیق میللییی دئییل بشریلییی، تبلیغ ائتمهلییک. 50 ایل اؤنجه اولدوغو کیمی، بو یئنی ایدئولوگییانی آذربایجانا باکی دئییل، یئنه ده تبریز وئرهجک. ایواز طاهانین اوخوجولارا تقدیم ائتدیی«من بئله دوشونورم» اثری، منجه بو عامیلین ایلک قارانقوشلارینداندیر. شرطی اولاراق همین اثره «حیدربابایا ساغ اول [خداحافظ]» آدینی وئرهردیم. من ایواز طاهانی اون ایل اؤنجه تانیمیشام. «جاهان» آدلی بیر درگی بوراخاراق دونیا ادبیاتینین ان آپاریجی فلسفی نظریهلرینی ترجومه ائدهرک آذربایجان اوخوجوسونا تبلیغ ائدیردی. دیققت ائدین، درگینین آدی «وطن» دئییل، محض «جاهان» ایدی. ایواز طاها بونونلا ایدئولوگییامیزدا کؤکلو دییشیکلیک آپارماق، میللیلییی بشریلیکله زنگینلشدیرمک ایستهییردی.
ایواز طاهانین اثری، منجه باخ بونلارا کؤکلهنیب. موللیف جاهانی، بشریلییی آذربایجان ادبیاتینین ایدئولوگییاسینا گتیرمک ایستهییر. ایستهییر کی، مشدی عیباد گوزگویه باخیب اوردا اؤزونو تانیسین و گؤرسون کی، آرتیق نوروز بایراملارینین کوساسی کیمی کئچلدیر. کوسانی ایسه همیشه پایینی وئریب یولا سالماق لازیمدیر. ایواز بَی بو ایشده سنه اوغورلار!
azb_Arab azb_Arab azb_Arab azb_Arab